མཆོད་པའི་མེ་ཏོག་ཚོམ་བུས་མདུན་ནས་བསུས་ཏེ་སྐབས་དོན་གླེང་བར་འཇུག་པ་ལ།ཕྱི་ལོ་༢༠༡༨ཟླ་༦ཚེས་༢༦ཉིན་གྱི་ཞོགས་པར་༧སྐྱབས་རྗེ་རྒྱལ་བ་སྨན་རི་བའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་དང་སྟོན་འཁོར་ལྷན་རྒྱས་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་གྲྭ་ཚང་གཉེར་པ་སོགས་ཀྱིས་ཕེབས་བསྐྱེལ་ཞུས་ཏེ་རྒྱ་གར་གྱི་རྒྱལ་ས་ལྡི་ལི་གསར་པར་ཉིན་གུང་ཙམ་དུ་འབྱོར།ཕྱི་ཚེས་༢༧ཉིན་མཁའ་ལམ་བརྒྱུད་ནས་བལ་ཡུལ་རྒྱལ་སའི་གནམ་ཐང་དུ་དཔལ་ལྡན་ཁྲི་བརྟན་ནོར་བུ་རྩེའི་སྤྱི་གཉེར་དགེ་བཤེས་ཤེས་རབ་རིན་ཆེན་དང་།བོན་མ་ཧཱ་སང་གི་དྲུང་ཡིག་དགེ་བཤེས་མཆོག་ལེགས་སོགས་ཀྱིས་ཕེབས་བསུ་ཞུས་ནས་དཔལ་ལྡན་ཁྲི་བརྟན་ནོར་རྩེར་ཞབས་སོར་བདེ་བར་འཁོད་གནང་མཛད།ཕྱི་ཟླ་༧ཚེས་༢ཉིན་བལ་ཡུལ་རྒྱལ་སའི་གནམ་ཐང་དུ་དཔལ་ལྡན་ཁྲི་བརྟན་ནོར་བུ་རྩེའི་གཉེར་པ་དགེ་བཤེས་ཤེས་རབ་རིན་ཆེན་དང་གླིང་ཚང་པ་ཁྲོ་ཚང་གཡུང་དྲུང་འོད་ཟེར་དེ་བཞིན་བལ་ཡུལ་དུ་གནས་བཞུགས་ཨ་མདོ་ཤར་པའི་ཚོང་པ་སོགས་ཚོགས་པ་ཁག་གི་ཚོགས་མི་རྣམས་ཀྱིས་ཕེབས་སྐྱེལ་ཞུས་རྗེས་བལ་ཡུལ་བརྒྱུད་ལྷ་སའི་གོང་དཀར་རྫོང་གི་གནམ་ཐང་དུ་སྐུ་འཁོར་ལྷན་རྒྱས་བདེ་བར་ཕེབས་གནང་མཛད་པ་དང་།གནམ་ཐང་དེར་རྔ་བ་རྟོགས་ལྡན་དགོན་ནས་གདོང་ལི་སྤྲུལ་སྐུ་ལུང་རྟོགས་བསྟན་པ་རབ་རྒྱས་རིན་པོ་ཆེ་མཆོག་དང་།ཉག་སྤྲུལ་བསོད་ནམས་རྒྱ་མཚོ་རིན་པོ་ཆེ།ཡང་སྟོན་སྤྲུལ་སྐུ་རིན་པོ་ཆེ།རྟོགས་ལྡན་དགོན་དོ་དམ་ཨུ་ཡོན་ལྷན་ཁང་གི་ཚོགས་མི་དང་།དེ་བཞིན་སྤ་ཚང་གི་གྲྭ་འཁོར་ལྡན་ཤེས་རབ་བློ་གྲོས།ཚོང་དཔོན་སྟག་ཕྲུག་སོགས་དད་ལྡན་རྣམས་ནས་ཕེབས་བསུ་ཞུས།ཕྱི་ཚེས་༠༣ཉིན་རྒྱལ་བ་གཤེན་གྱི་གདུང་སྲས་ཆེན་མོ་༧གཤེན་སྲས་ནོར་བུ་དབང་རྒྱལ་རིན་པོ་ཆེ་མཆོག་དང་མཇལ་འཕྲད་གནང་སྟེ་རིན་པོ་ཆེ་རྣམ་གཉིས་ནས་གཡུང་དྲུང་བོན་གྱི་བསྟན་པ་རིན་པོ་ཆེ་སྤྱི་དང་སྒོས་སུ་༧རྒྱལ་བ་སྨན་རི་ཚང་གི་བསྟན་པ་དང་༧སྐྱབས་རྗེ༧སྨན་རིའི་ཁྲི་འཛིན་སོ་བཞི་པ་མཆོག་སྨན་རིའི་ཁྲི་འཛིན་དུ་བཀོད་ཕྱོགས་སོགས་ཀྱི་སྐོར་ལ་བཀའ་མོལ་ལྷུག་པོར་གནང་།རྒྱལ་བ་གཤེན་གྱི་ཕོ་བྲང་ངོས་ནས་ཀྱང་རྟེན་འབྲེལ་སྣ་ཚོགས་ཀྱི་སྒོ་ནས་རིན་པོ་ཆེ་སྐུ་འཁོར་ལྷན་རྒྱས་ལ་སྣེ་ལེན་ཟབ་རྒྱས་གནང་།དེ་རྗེས་༧ཁྲོམ་ཚང་དགོན་པའི་དབུ་བླ་ཞུ་ཚང་ཡོན་ཏན་རྒྱ་མཚོ་མཆོག་དང་།སྨན་རིའི་དགེ་བཤེས་འགོ་བ་བསྟན་འཛིན་འབྲུག་གྲགས་ལགས།དབྲ་ཁྱུང་དགེ་བཤེས་སྐལ་བཟང་ནོར་བུ།སྨན་སྤྲུལ་དགེ་བཤེས་བློ་གྲོས་ཉི་མ།བྲག་མགོ་དགེ་བཤེས་ཚེ་དབང་རྒྱལ་མཚན།སྟག་ཞིག་སྤྲུལ་སྐུ་ཡེ་ཤེས་ཉི་མ་སོགས་༧སྐྱབས་རྗེ་རིན་པོ་ཆེའི་དངོས་སློབ་གཙོས་ལྷ་སར་ཡོད་པའི་དད་ལྡན་བོན་འབངས་བརྒྱ་ཕྲག་ཁ་ཤས་ཀྱིས་མཇལ་བཅར་ཞུས་ནས་གནའ་བོའི་བོན་གྱི་ལོ་རྒྱུས་ལྡན་པའི་དགོན་ཤུལ་སྟོད་ལུང་འབྲི་ལུང་དགོན་གྱི་སྲིད་རྒྱལ་ལྷ་ཁང་དུ་མཆོད་མཇལ་དང་འཕྲིན་བཅོལ་དང་བསྟན་རྒྱས་སྨོན་ལམ་གསུངས་གྲུབ་ནས་ཞང་ཞུང་མེ་ཏོག་ལྡུམ་ར་དང་ཞང་ཞུང་མེ་ཏོག་ལྡུམ་རའི་ཟམ་ཆེན་སོགས་ལ་གཟིགས་སྐོར་དུ་ཕེབས་གནང་མཛད།ཕྱི་ཚེས་༤ཉིན་སྐབས་འཕྲལ་གྱི་གནས་ཚུལ་ལ་བསྟུན་ནས་ལྷ་སའི་གོང་དཀར་གནམ་ཐང་གི་གསོལ་མགྲོན་ཁང་ཞིག་ཏུ་༧སྣང་ཞིག་སྐྱབས་མགོན་སྐལ་བཟང་བློ་གྲོས་རྒྱ་མཚོ་རིན་པོ་ཆེ་མཆོག་དང་།སྣང་དགོན་དོ་དམ་ཨུ་ཡོན་ལྷན་ཁང་གི་འགོ་གཙོ་གཞོན་པ་ཨ་ཁུ་དཀོན་གོ།སྣང་དགོན་གཉེར་བ་ཤེས་རབ་བསམ་གཏན་སོགས་ལྷ་སར་གནས་སྡོད་ཀྱི་སྣང་ཞིག་ཚོང་པ་མང་ཚོགས་ཀྱིས་མཇལ་བཅར་དང་ཉིན་གུང་གསོལ་ཚིགས་རྒྱས་འབུལ་ཞུས་རྗེས་གཞིས་ཀ་རྩེ་རུ་ཕེབས་གནང་མཛད།ཕྱི་ཚེས༠༥ཉིན་གཤེན་གྱི་༧གདན་ས་གཤེན་དར་ལྡིང་དུ་ཆིབས་ཐོན་མཛད་གནང་སྐབས་ཀྲུའུ་རིན་ཤེས་རབ་ཚུལ་ཁྲིམས་དང་།རྒན་ཉི་མ་འོད་ཟེར།གཡུང་དྲུང་མི་འགྱུར་སོགས་བླ་གྲྭ་སྐྱ་སེར་རྣམས་ནས་ཕེབས་བསུ་ཟབ་རྒྱས་གནང་བར་མ་ཟད།གཤེན་དར་ལྡིང་གི་ནང་རྟེན་དང་གཤེན་ཚང་གསེར་སྒོ་ཁྲ་མོའི་རྟེན་གསུམ་སོགས་ལ་མཇལ་ཁ་དང་ཉིན་གུང་གསོལ་ཚིགས་གྲུབ་ནས་སྐྱ་སེར་མང་ཚོགས་ལ་མཇལ་ཁ་གནང་།ཕྱི་ཚེས་༠༦ཉིན་༧བོན་གྱི་གྲྭ་ས་གོང་མ་བཀྲ་ཤིས་སྨན་རིའི་དགོན་དུ་ཕེབས་ཐོན་གནང་ནས་རྗེ་མཉམ་མེད་པའི་སྐུ་གདུང་ལྷ་ཁང་དུ་རྒྱལ་བ་མཉམ་མེད་ཆེན་པོའི་གསེར་གདུང་རིན་པོ་ཆེར་མཇལ་ཁ་དང་སྟོན་པའི་ཚེམས་དུང་དང་སྨན་རིའི་མཁན་རབས་རིམ་བྱོན་གྱི་དབུ་གཡང་དང་རིང་སྲེལ་སོགས་སྨན་རིའི་རྟེན་གསུམ་རྣམས་ལ་མཇལ་ཁ་དང་དད་རྟེན་དུ་གསེར་ཟངས་ལས་གྲུབ་པའི་རྗེ་རིན་པོའི་ཆེའི་སྐུ་བརྙན་སྤུས་ལེགས་གཟུངས་གཞུག་དང་བཅས་པ་རྟེན་བཞག་བསྩལ་མཛད་གནང་།དེ་ནས་༧བོན་གྱི་གྲྭ་ས་བར་མ་གཡས་རུ་མཁར་སྣ་དགོན་དུ་བླ་མ་ཤེས་རབ་སྨོན་ལམ་རིན་པོ་ཆེ་གཙོས་བླ་གྲྭ་ཐུན་མོང་ནས་ཕེབས་བསུ་ཟབ་རྒྱས་ཞུས་ཤིང་དབུས་ཀྱི་བཞུགས་ཁྲིར་འཁོད་མཚམས་བླ་མའི་མཆོད་པ་རྣམ་དག་འགྱུར་མེད་ཀྱི་གཞུང་ལྟར་མཎྜལ་སྐུ་གསུང་ཐུགས་རྟེན་འདེགས་འབུལ་དང་རིན་པོ་ཆེ་ཉིད་ནས་གྲྭ་ཚང་ལ་བསྙེན་བཀུར་མང་ཇ་དང་སྐུ་ཡོན་གྱི་མཆོད་སྤྲིན་ཕུལ།རྟེན་སྐལ་དུ་གསེར་ཟངས་ལས་གྲུབ་པའི་རྗེ་རིན་པོ་ཆེའི་སྐུ་བརྙན་ཞིག་ཕུལ་གནང་མཛད།དེ་ནས་སྟོན་འཁོར་ལྷན་རྒྱས་ཀྱིས་གཡས་རུ་དབེན་ས་ཁའི་དགོན་ཤུལ་དུ་བསྟན་པ་རྒྱས་པའི་སྨོན་ལམ་གསུངས་ནས།༧བོན་གྱི་གྲྭ་ས་འོག་མ་རབ་ལེགས་གཡུང་དྲུང་གླིང་དུ་ཕེབས།དེར་གདན་སའི་མཁན་རབས་བཅུ་གཅིག་པ་༧མཁན་ཆེན་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེ་མཆོག་དང་༧གཡུང་དྲུང་གླིང་གི་དཔོན་སློབ་སྐལ་བཟང་ཚེ་དབང་རིག་འཛིན་རིན་པོ་ཆེ་རྣམ་གཉིས་གཙོས་དགེ་འདུན་མང་ཚོགས་ནས་སེར་འཕྲེང་ཟབ་རྒྱས་ཀྱི་སྒོ་ནས་གཤེན་རབ་མཆོད་རྔའི་མཆོད་པ་ཕུལ་ཞིང་།འདུལ་ཁང་གི་གསེར་ཁྲིར་མངའ་གསོལ་དང་༧སྐྱབས་རྗེ་གཡུང་དྲུང་གླིང་གི་མཁན་རིན་པོ་ཆེ་མཆོག་ནས་མཎྜལ་སྐུ་གསུང་ཐུགས་རྟེན་འདེགས་འབུལ་མཛད་གནང་བ་དང་གྲྭ་ཚང་ལ་བསྙེན་བཀུར་མང་ཇ་དང་སྐུ་ཡོན་གྱི་མཆོད་སྤྲིན་འབུལ་གནང་མཛད།དགོན་པར་གསེར་ཟངས་ལས་གྲུབ་པའི་རྗེ་རིན་པོ་ཆེའི་སྐུ་བརྙན་སྤུས་ལེགས་ཞིག་རྟེན་སྐལ་དུ་འཇོག་གནང་མཛད།ཚོགས་ཁང་གསར་པར་འདུས་སྡེ་མང་ཚོགས་འཚོགས་པ་ཐེངས་དང་པོ་ཡིན་གསུངས་ནས་རྟེན་འབྲེལ་ལེགས་ཞེས་མཁན་ཆེན་མཆོག་ནས་གསུངས།དེ་ནས་རབ་ལེགས་གཡུང་དྲུང་གླིང་གི་བླ་བྲང་དུ་ཉིན་གུང་གསོལ་ཚིགས་དང་གདན་ས་དེའི་ཕྱི་ནང་གི་བཀོད་པ་སོགས་ལ་གཟིགས་སྐོར་མཛད།ཕྱི་ཚེས་༧ཉིན་གཞིས་ཀ་རྩེ་ནས་ཕེབས་ཐོན་གནང་ནས་གཡུང་དྲུང་བོན་གྱི་སྐྱེས་ཆེན་གོང་མ་རྣམས་ཀྱི་བྱིན་གྱིས་རླབས་པའི་གནས་མཚོ་ཡར་འབྲོག་གཡུ་མཚོའི་ཁར་༧སྐྱབས་རྗེ་བདེ་བར་གཤེགས་པ་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་རིན་པོ་ཆེ་མཆོག་གི་སྐུའི་གདུང་ཐལ་དང་གདུང་རུས་སོགས་བདུད་རྩི་སྔོན་མོའི་བཅུད་དུ་ཕུལ་ཅིང་བསྔོ་སྨོན་གསོལ་འདེབས་སོགས་ཞུས།ཕྱི་ཚེས་༨ཉིན་ཕྱིར་ལྷ་སར་ཕེབས་ཏེ་ཕོ་བྲང་པོ་ཏ་ལའི་ཕྱི་ནང་གི་བཀོད་པ་དང་ལྷ་སའི་མཛེས་ལྗོངས་སོགས་ལ་གཟིགས་སྐོར་དང་རྒྱལ་རོང་༧མཚོ་སྟེང་དགོན་གྱི་སློབ་དཔོན་དགེ་བཤེས་ཤེས་རབ་གྲགས་པ་མཆོག་དང་ཟིང་ཆུ་༧དགའ་མལ་དགོན་ཆེན་གྱི་སློབ་དཔོན་དགེ་བཤེས་ཤེས་རབ་མཐར་ཕྱིན་དགེ་བཤེས་བསྟན་འཛིན་དབང་ལྡན་སོགས་ལ་མཇལ་ཁ་གནང་།ཕྱི་ཚེས་༩ཉིན་རྒྱལ་བ་གཤེན་རབ་མི་བོའི་ཐུགས་སྤྲུལ་གནས་མཆོག་ཀོང་པོ་བོན་རིའི་ཕྱོགས་སུ་ཕེབས་ཐོན་མཛད།ཕྱི་ཚེས་༡༠ཉིན་༧སྐྱབས་རྗེ་སྐུ་འཁོར་རྣམས་ཐུགས་སྤྲུལ་བོན་རི་རིན་པོ་ཆེར་ཞབས་སྐོར་དུ་ཕེབས་ནས་ཀུན་བཟང་ཐུགས་ཀར་༧སྐྱབས་རྗེ་བདེ་བར་གཤེགས་པ་མཆོག་གི་སྐུའི་གདུང་ཐལ་དང་གདུང་རུས་གདུང་ཚྭ་བཅས་ཉེ་བར་གནས་པའི་བོན་འབངས་ཡོངས་ཀྱི་དད་རྟེན་དུ་འབུལ་གནང་མཛད་ཅིང་ཏ་པི་ཧྲི་ཙའི་གསོལ་འདེབས་སོགས་གསུངས་གནང་མཛད།དེར་དད་ལྡན་འགའ་ལ་ཚེ་རིང་སྐྲ་བཅད་དང་།བསྔོ་སྨོན་དང་འཕོ་བ་སོགས་གསུངས་གནང་མཛད།འོད་ཟེར་འཇའ་ལམ་དུ་ཚ་རོང་དང་།སྦྲ་ཆེན།སྟེང་ཆེན།སྡེ་དགེ།རྔ་བ།ཀོང་པོ་སོགས་ཀྱི་མཇལ་བཅར་བ་མང་ཚོགས་ཀྱིས་གསོལ་ཇ་འདེགས་འབུལ་དང་མཇལ་ཁ་ཞུས།ཕྱི་ཚེས་༡༡ཉིན་ཀོང་པོ་སྟག་རྩེ་དགོན་གྱི་བླ་མ་སྐལ་བཟང་ཉི་མ་རིན་པོ་ཆེ་མཆོག་གཙོས་བླ་གྲྭ་སྐྱ་སེར་ཐུན་མོང་གིས་ཕེབས་བསུ་ཟབ་རྒྱས་དང་མཎྜལ་སྐུ་གསུང་ཐུགས་རྟེན་འདེགས་འབུལ་ཞུས།དེ་ནས་ཀོང་པོ་སྟག་བྲོ་སར་དབུ་རི་བླ་མ་དགེ་བཤེས་སྦྱིན་པ་བསྟན་འཛིན་རིན་པོ་ཆེ་མཆོག་ནས་ཇི་ལྟར་གསོལ་བ་བཏབས་པ་བཞིན་སྟག་བྲོ་སའི་དགོན་པར་གཟིགས་སྐོར་དང་དེར་བཞུགས་དགེ་འདུན་པ་འགའ་ལ་དྲང་སྲོང་གི་སྡོམ་པ་གནང་།དེ་བཞིན་སྟོན་པ་ཐུགས་རྗེ་ཅན་གྱིས་བྱིན་གྱིས་བརླབས་པའི་སྟོན་པའི་སྐུ་ཤུག་སོགས་ལ་གནས་མཇལ་གྲུབ་ནས་ཕྱིར་ལྷ་སར་ཕེབས་གནང་མཛད།ཕྱི་ཚེས་༡༢ཉིན་ལྷ་སའི་གཙུག་ལག་ཁང་དུ་མཆོད་མཇལ་དང་གཟིགས་སྐོར་གྲུབ་ནས་མདོ་སྨད་མཁས་པའི་དབང་པོ་༧བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་མཆོག་གི་སྐུ་ཚབ་དང།བོན་བརྒྱ་དགོན་གྱི་སྐུ་ཚབ་མཁན་ཟུར་དགེ་བཤེས་ཡེ་ཤེས་བློ་གྲོས་དང་ཤར་སྟེང་བསམ་གཏན་རྒྱ་མཚོ།༧ཁྱུང་མོ་དགོན་གྱི་དབུ་བླ་ཁྱུང་མོ་སྟོབས་ལྡན་དབང་ཕྱུག་རིན་པོ་ཆེ་མཆོག་དང་རྩེ་ཞིག་དྲུང་རམས་པ་བླ་མ་ཤེས་རབ་རྣམ་རྒྱལ་མཆོགསེ་བརྒྱ་སྔགས་འཆང་ཨ་ལགས་སྐལ་བཟང་རྒྱ་མཚོ།རེབ་གོང་བོན་མང་འདུས་སྤྱིའི་སྐུ་ཚབ་རྣམས་དང་།མཚོ་ལྷོ་ཕྱོགས་ནས།དུང་དཀར་དགོན།རྐ་སར་བོན་མང།སྟོང་ཆེ་བོན་མང།རྨེའུ་ཚང་གོང་བ་བོན་མང།ཀོས་ནན་ནས་ཁྱུང་སྨན་དགོན།བོན་བརྒྱ་འབྲོག་གི་བོན་མང།སྟོང་སྐོར་བོན་མང།དཔོན་ཚང་བོན་མང།འབའ་རྫོང་ནས་སེ་བཟའ་བོན་མང་གི་སྐུ་ཚབ་དང།དེ་བཞིན་རེབ་གོང་ཕྱོགས་ནས།མག་སར་བོན་མང།བོན་བརྒྱ་བོན་མང་གི་སྐུ་ཚབ་དང།རེབ་གོང་བོན་མང་ནང་ཁུལ་ནས།སྤྱི་རྟིང་བོན་མང་དང།ཧོར་ནག་བོན་མང།སྨད་པ་ཁྱུང་པོ་བོན་མང།གླིང་རྒྱ་བོན་མང།དར་གྲོང་བོན་མང།ཞོ་འཕང་ཉིན་ཐ་བོན་མང།རྩེ་ཁོག་སོ་ནག་བོན་དགོན།ཆོས་ལུང་བོན་མང།གཅན་ཚ་ཞྭ་ཁྲའི་བོན་མང་གི་སྐུ་ཚབ་དང།མཚོ་ཤར་ཕྱོགས་ནས་བ་ལུང་བོན་མང་དང།ཤར་སྟེང་བོན་མང།དོ་ཤེས་བོན་མང།སྟོང་ཁྱུང་དགོན་པ།སྐྱ་ཡེ་སྔས་མགོ་འདུས་སྡེའི་སྐུ་ཚབ་བཅས་འདུས་སྡེ་མང་པོའི་འཐུས་ཚབ་སོགས་དད་ལྡན་མང་ཚོགས་ལ་མཇལ་ཁ་གནང་།ཕྱི་ཚེས་༡༣ཉིན་ལྷ་ས་ནས་ཕེབས་ཐོན་གྲུབ་ནས་གྲུབ་ཆེན་གོང་མ་སྟོང་རྒྱུང་མཐུ་ཆེན་སོགས་ཀྱིས་བྱིན་གྱིས་རླབས་པའི་གནས་མཚོ་བྱང་གི་གནམ་མཚོ་ཕྱུག་མོར་ཕེབས་ནས་༧སྐྱབས་རྗེ་བདེ་བར་གཤེགས་པ་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་རིན་པོ་ཆེ་མཆོག་གི་གདུང་ཐལ་གདུང་རུས་སོགས་གནམ་མཚོ་ཕྱུག་མོར་ཕུལ་ནས་འབྲེལ་ཐོགས་ཀྱི་སེམས་ཅན་རྣམས་ལ་བསྔོ་སྨོན་རྣམ་དག་གིས་རྒྱས་འདེབས་མཛད་།ཕྱི་ཚེས་༡༤ཉིན་སྦྲ་ཆེན་རྫོང་ཕྱོགས་སུ་ཕེབས་ཐོན་གནང་བ་དང་།༧སྤ་ཚང་དགོན་གྱི་མཚན་ཉིད་རྒན་ལགས་དགེ་བཤེས་བློ་གྲོས་རྒྱལ་མཚན་མཆོག་དང་དགོན་པའི་འགན་འཁུར་བ་ཡོན་ཏན་རྒྱལ་མཚན་མཆོག་དང་བླ་གྲྭ་ཐུན་མོང་ནས་སེར་འཕྲེང་དང་༧སྐྱབས་རྗེ་མཆོག་ནས་གྲྭ་ཚང་ལ་བསྙེན་བཀུར་མང་ཇ་དང་སྐུ་ཡོན་གྱི་མཆོད་སྤྲིན་འབུལ་གནང་མཛད།སྐབས་དེར་སྨན་རིའི་བཤད་སྒྲུབ་མཁན་ཟུར་དགེ་བཤེས་གཤེན་བསྟན་རབ་གསལ་མཆོག་དང་།སྤུ་བླ་བླ་མ་དགེ་བཤེས་བཤད་སྒྲུབ་ཉི་མ་རིན་པོ་ཆེ་རྣམ་གཉིས་ནས་མཇལ་བཅར་ཞུས་རྗེས་ཁྱུང་པོ་སྟེང་ཆེན་ཕྱོགས་སུ་ཕེབས།ཕྱི་ཚེས་༡༥ཉིན་བོན་གྱི་འདུས་སྡེ་ཆེན་མོ་༧ཁྱུང་པོ་རི་རྩེ་དྲུག་དུ་ཕེབས་ཏེ་རྩེ་དྲུག་དགོན་གྱི་བླ་མ་ཐེག་མཆོག་འོད་ཟེར་རྒྱལ་མཚན་རིན་པོ་ཆེ་མཆོག་དང་།རྩེ་དྲུག་སློབ་དཔོན་ལུང་རྟོགས་བསྟན་པའི་རྒྱལ་མཚན་རིན་པོ་ཆེ།སྒོམ་གྲྭའི་མཁན་པོ་ཚུལ་ཁྲིམས་རབ་རྒྱས་རྣམ་དག་རྣམས་ནས་མཇལ་དར་གྱིས་སྣེ་དྲངས་ཏེ་གྲྭ་ཚང་གིས་སེར་འཕྲེང་དང་།གཤེན་རབ་མཆོད་རྔ་ཕུལ་བ་དང་ཆེས་ངོ་མཚར་ལྡན་པའི་གླིང་ཆེན་པོ་འདིའི་ཕྱི་ནང་ཀུན་ཏུ་དྲི་བསང་སྤོས་ཀྱིས་ཁྱབ་པ་དང་སྟག་སེང་གི་དགྱེས་གར་སོགས་ཀྱི་སྒོ་ནས་གདན་འདྲེན་ཞུས་ནས་འདུལ་ཁང་གི་གསེར་ཁྲི་ཆེན་མོར་བཞུགས་གནང་མཛད་དེ་བླ་མའི་མཆོད་པའི་ཆོ་གའི་སྒོ་ནས་མཎྜལ་སྐུ་གསུང་ཐུགས་རྟེན་འདེགས་འབུལ་དང་སེར་སྐྱ་མང་ཚོགས་ལ་མཇལ་ཁ་གནང་།དེ་ནས་ཉིན་གུང་གསོལ་ཚིགས་གྲུབ་ནས་སེར་སྐྱ་མང་ཚོགས་དང་ལྷན་རྩེ་དྲུག་དགོན་གྱི་རྩེ་སྐོར་ལ་གནས་མཇལ་དུ་ཕེབས་པ་དང་སྟོན་པའི་ཐུགས་ཀྱི་གཉེར་དཔོན་བླ་ཆེན་པོ་དྲན་པ་ནམ་མཁའི་སྒྲུབ་ཕུག་སོགས་སྔོན་བྱོན་གྲུབ་ཆེན་རྣམས་ཀྱིས་གྲུབ་པའི་རྟགས་ལས་ཐོན་པའི་ཕྱག་རྗེས་དང་ཞབས་རྗེས་སོགས་ལ་མཇལ་ཁ་ཞུས་རྗེས་རྩེ་དྲུག་དུར་ཁྲོད་དུ་བསྔོ་སྨོན་རྒྱས་པ་དང་འཕོ་བ་འཇའ་གུར་མ་སོགས་གསུངས།དེ་རྗེས་ཁྱུང་པོ་བཟོད་པ་རིན་པོ་ཆེའི་གདན་ས་༧གཡུང་དྲུང་དཔལ་རི་དགོན་དུ་ཕེབས་ནས་ལུང་དཀར་དགོན་པའི་རྟོགས་ལྡན་ངུ་འབྲོང་ཚུལ་ཁྲིམས་མཐར་ཕྱིན་རིན་པོ་ཆེ་མཆོག་དང་།དགེ་བཤེས་རྣམ་དག་གཙུག་ཕུད་སོགས་སྐྱ་སེར་རྣམས་ཀྱིས་ཕེབས་བསུ་ཟབ་རྒྱས་དང་མཎྜལ་སྐུ་གསུང་ཐུགས་རྟེན་འདེགས་འབུལ་ཞུས་།༧སྐྱབས་རྗེ་རིན་པོ་ཆེ་མཆོག་ནས་དགེ་འདུན་འདུས་མང་ལ་བསྙེན་བཀུར་མང་ཇ་དང་སྐུ་ཡོན་གྱི་མཆོད་སྤྲིན་གནང་།དེར་བཞུགས་གྲྭ་བཙུན་མང་པོས་གཙང་གཙུག་དང་དྲང་སྲོང་གི་སྡོམ་པ་ཞུས།དེ་རྗེས་༧ཁྱུང་པོ་ཀོ་རྒྱལ་དགོན་ཆེན་དུ་ཕེབས་ཏེ་ཀོ་རྒྱལ་དགོན་གྱི་དབུ་བླ་དབྲ་སྲས་མཁྱེན་རབ་རྒྱ་མཚོ་རིན་པོ་ཆེ་མཆོག་དང་།བཤད་སྒྲུབ་སློབ་དཔོན་དགེ་བཤེས་ཡོན་ཏན་ཕུན་ཚོགས་མཆོག་དང་།སྒྲུབ་གྲྭའི་མཁན་པོ་དགེ་ལེགས་ཚུལ་ཁྲིམས་རིན་པོ་ཆེ་གཙོས་བླ་གྲྭ་ཡོངས་ནས་ཕེབས་བསུ་ཟབ་རྒྱས་ཞུས་ནས་འདུལ་ཁང་དུ་གསེར་ཁྲིར་མངའ་གསོལ་དང་མཎྜལ་སྐུ་གསུང་ཐུགས་རྟེན་འདེགས་འབུལ་ཞུས།གྲྭ་ཚང་ལ་བསྙེན་བཀུར་མང་ཇ་དང་སྐུ་ཡོན་གྱི་མཆོད་སྤྲིན་འབུལ་གནང་མཛད་པ་དང་ཕྱོགས་མང་པོ་ནས་བཅར་བའི་དད་ལྡན་བརྒྱ་ཕྲག་མང་པོར་མཇལ་ཁ་གནང་།དེ་ནས་༧ཁྱུང་པོ་སྟེང་ཆེན་དགོན་དུ་སྟེང་ཆེན་དགོན་གྱི་དབུ་བླ་འོད་ཟེར་སྦྱིན་པ་ཕུན་ཚོགས་རིན་པོ་ཆེ་མཆོག་དང་སྟེང་ཆེན་སློབ་དཔོན་དགེ་བཤེས་རྒྱལ་བ་བསྟན་འཛིན་མཆོག་སྒྲུབ་གྲྭའི་མཁན་པོ་དགེ་བཤེས་འཕགས་མཆོག་སེམས་དཔའ་སྤྲུལ་སྐུ་བསྟན་འཛིན་བཟོད་པ་སོགས་བླ་གྲྭ་སྐྱ་སེར་རྣམས་ནས་ཕེབས་བསུ་ཟབ་རྒྱས་དང་འདུལ་ཁང་དུ་གསེར་ཁྲིར་མངའ་གསོལ་དང་མཎྜལ་སྐུ་གསུང་ཐུགས་རྟེན་འདེགས་འབུལ་དང་༧མང་རི་དགོན་གྱི་དབུ་བླ་དགེ་བཤེས་བསོད་ནམས་གཡུང་དྲུང་མཆོག་དང་༧ཁྱུང་མོ་དགོན་གྱི་སློབ་དཔོན་དགེ་བཤེས་བཟོད་པ་འགྱུར་མེད་སོགས་སྐྱ་སེར་ཡོངས་ལ་མཇལ་ཁ་གནང་།དེ་ནས་༧ཁྱུང་པོ་རི་ཁྲོད་དགོན་དུ་དགེ་བཤེས་བློ་གྲོས་རབ་གསལ་མཆོག་དང་བླ་མ་གནམ་གསས་གྲགས་པ་མཆོག་སོགས་དགེ་འདུན་འདུས་མང་ཡོངས་ནས་ཕེབས་བསུ་ཟབ་རྒྱས་དང་མཎྜལ་སྐུ་གསུང་ཐུགས་རྟེན་འདེགས་འབུལ་ཞུས་རྗེས།འདུས་མང་ཡོངས་ལ་འཕོ་བ་འཇའ་གུར་མའི་བཀའ་ལུང་སོགས་བསྩལ་གནང་མཛད།ཕྱི་ཚེས་༡༦ཉིན་༧ཁྱུང་ནག་བསམ་གཏན་གླིང་དུ་བླ་མ་བསམ་གཏན་དགེ་ལེགས་མཆོག་གིས་གཙོས་སྐྱ་སེར་མང་ཚོགས་ནས་ཕེབས་བསུ་དང་།གཙུག་ལག་ཁང་གི་གསེར་ཁྲིར་མངའ་གསོལ་དང་མཎྜལ་སྐུ་གསུང་ཐུགས་རྟེན་འདེགས་འབུལ་ཞུས།དེ་བཞིན་༧སྐྱབས་རྗེ་མཆོག་ནས་འདུས་མང་ལ་བསྙེན་བཀུར་མང་ཇ་དང་སྐུ་ཡོན་མཆོད་སྤྲིན་འབུལ་གནང་མཛད་ཅིང་།དགོན་དེའི་རྟེན་དང་བརྟེན་པ་བཅས་ལ་རབ་གནས་སོགས་གྲུབ་ནས་༧ཁྱུང་པོ་ཀ་ལེགས་དགོན་དུ་ཕེབས་ནས་ཀ་ལེགས་བླ་མ་གཡུང་དྲུང་འོད་ཟེར་རྒྱལ་མཚན་མཆོག་དང་།དགེ་བཤེས་བསྟན་འཛིན་སྐལ་བཟང་མཆོགདགེ་བཤེས་བསྟན་འཛིན་སྦྱིན་པ་མཁའ་འགྲོ་མ་གཡུང་དྲུང་ལྷ་མཆོག་སོགས་བླ་གྲྭ་མང་ཚོགས་ནས་ཕེབས་བསུ་དང་ཀ་ལེགས་དགོན་གྱི་གསས་ཁང་གསར་པའི་ཕྱི་ནང་ཀུན་ལ་མངའ་དབུལ་རབ་གནས་སོགས་མཛད་གནང་གྲུབ།དེ་རྗེས་༧ལྡོང་རྫོང་བཙུན་མའི་དགོན་དུ་རྩེ་དྲུག་སློབ་དཔོན་ལུང་རྟོགས་བསྟན་པའི་རྒྱལ་མཚན་རིན་པོ་ཆེ་མཆོག་དང་ལྡོང་རྫོང་བཙུན་མའི་མཁན་མོ་ཚུལ་ཁྲིམས་རྒྱལ་མོ་སོགས་བཙུན་མ་རྣམས་ཀྱིས་སེར་འཕྲེང་ཟབ་རྒྱས་དང་གསེར་ཁྲིར་མངའ་གསོལ་ཞུས་ཏེ་མཎྜལ་སྐུ་གསུང་ཐུགས་རྟེན་སོགས་འདེགས་འབུལ་གནང་ནས་རྩེ་དྲུག་སློབ་དཔོན་རིན་པོ་ཆེ་མཆོག་ནས་རིན་ཆེན་གསེར་ལས་གྲུབ་པའི་རྒྱལ་བའི་བཀའ་རིན་པོ་ཆེ་བཞེངས་སྐྲུན་གནང་བཞིན་པའི་གསེར་བྲིས་རྣམས་སྤྱན་འབུལ་ཞུས་ནས་དགོན་པའི་ཕྱི་ནང་ཀུན་ལ་རབ་གནས་སོགས་བཀའ་དྲིན་བསྐྱངས།དེ་རྗེས་༧ཁྱུང་པོ་བྱ་ཟེ་དགོན་དུ་ཕེབས་ནས་བླ་མ་ཤེས་རབ་བསྟན་འཛིན་རིན་པོ་ཆེ་མཆོག་གཙོས་པའི་སྐྱ་སེར་མང་ཚོགས་ནས་ཕེབས་བསུ་ཟབ་རྒྱས་ཞུས་པ་དང་དགེ་འདུན་པ་ཡོངས་ལ་བསྙེན་བཀུར་མང་ཇ་དང་སྐུ་ཡོན་སོགས་ཕུལ།དེ་ནས་བླ་གྲྭ་རྣམས་ལ་འདུལ་བའི་སྤྱོད་ལམ་སོགས་ཀྱི་སྒོ་ནས་བླང་དོར་གྱི་བཀའ་སློབ་གནང་ནས་ཚོགས་ཁང་གི་ཕྱི་ནང་ཀུན་ལ་རབ་གནས་སོགས་གནངས།༧སྒང་རུ་དར་རྒྱས་དགོན་དུ་ཞབས་སོར་བཀོད་ནས་དབུ་བླ་དགེ་བཤེས་དབྲ་ཁྱུང་སྐལ་བཟང་ནོར་བུ་རིན་པོ་ཆེ་མཆོག་དང་སྒྲུབ་གྲྭའི་མཁན་པོ་དགེ་བཤེས་ཚུལ་ཁྲིམས་ལེགས་ལྡན་བཤད་གྲྭའི་མཁན་པོ་སྐལ་བཟང་འཕྲིན་ལས་སོགས་བླ་གྲྭ་དགེ་བཙུན་རྣམས་ནས་སེར་འཕྲེང་ཟབ་རྒྱས་དང་མཎྜལ་སྐུ་གསུང་ཐུགས་རྟེན་སོགས་འདེགས་འབུལ་གྲུབ་པ་དང།༧སྐྱབས་རྗེ་མཆོག་ནས་བསྙེན་བཀུར་མང་ཇ་དང་སྐུ་ཡོན་སོགས་ཀྱི་མཆོད་སྤྲིན་ཕུལ།དེ་ནས་ལོ་ངོ་བཅོ་བརྒྱད་ལྷག་སྐུ་མཚམས་ལ་བཞུགས་པའི་སྨན་རིའི་དགེ་བཤེས་མཚམས་པ་གཡུང་དྲུང་རྒྱལ་མཚན་མཆོག་གིས་ཇི་ལྟར་གསོལ་བ་བཏབ་པ་བཞིན་ཅོང་རི་རི་ཁྲོད་དུ་ཞབས་སོར་བཀོད་ནས་མཚམས་པ་དགེ་བཤེས་གཡུང་དྲུང་རྒྱལ་མཚན་རིན་པོ་ཆེ་མཆོག་གིས་གཙོས་འབྲེལ་ཡོད་མི་མང་རྣམས་ནས་ཕེབས་བསུའི་སེར་འཕྲེང་ཟབ་རྒྱས་ཞུས།གཙུག་ལག་ཁང་གི་གསེར་ཁྲིར་མངའ་གསོལ་དང་མཎྜལ་སྐུ་གསུང་ཐུགས་རྟེན་སོགས་ཕུལ་རྗེས་སྐྱ་སེར་རྣམས་ལ་མཇལ་ཁ་གནང་།དེ་རྗེས་ཅོང་རི་རི་ཁྲོད་དུ་གཟིགས་སྐོར་སོགས་སྐབས་དང་དུས་སུ་བབ་པའི་ཁྱུང་ཡུལ་གྱི་འགྲོ་དོན་གྲུབ་ནས་སྦྲ་ཆེན་རྫོང་དང་ནག་ཆུའི་བརྒྱུད་ནས་ཕྱིར་ལྷ་སར་ཕེབས་གནང་མཛད།ཕྱི་ཚེས་༡༨ཉིན་གདན་ས་གཡུང་དྲུང་གླིང་གི་༧མཁན་རིན་པོ་ཆེ་ཚུལ་ཁྲིམས་བསྟན་འཛིན་དབང་རྒྱལ་རིན་པོ་ཆེ་མཆོག་དང་།༧གྲུབ་དབང་ཤར་རྫ་རིན་པོ་ཆེའི་རྒྱལ་ཚབ་འཇིགས་མེད་དབང་ཕྱུག་རིན་པོ་ཆེ།གཡུང་དྲུང་བོན་འཛིན་སྐྱོང་མཉམ་འབྲེལ་མཐུན་ཚོགས་ཀྱི་ཚོགས་གཙོ་རྩེ་ཞིག་ཚང་ཤེས་རབ་བསྟན་པའི་ཟླ་བ་རིན་པོ་ཆེ་མཆོག་དང་།གཡུང་དྲུང་བོན་འཛིན་སྐྱོང་མཉམ་འབྲེལ་མཐུན་ཚོགས་ཀྱི་ཚོགས་གཞོན་སྤྲུལ་སྐུ་ཤེས་རབ་བློ་གྲོས་རིན་པོ་ཆེ་མཆོག་དང་།གཡུང་དྲུང་བོན་འཛིན་སྐྱོང་མཉམ་འབྲེལ་མཐུན་ཚོགས་ཀྱི་ཚོགས་གཞོན་མཁན་རིན་པོ་ཆེ་རིག་འཛིན་དབང་རྒྱལ་མཆོག་དྭངས་ར་བླ་མ་ཤེར་ཞིག་ཀུན་བཟང་བསྟན་འཛིན་སོགས་ཆེད་དུ་མཇལ་བཅར་དུ་ཕེབས་ནས་མཇལ་འཕྲད་གནང་སྟེ་གཡུང་དྲུང་བོན་གྱི་བསྟན་པ་རིན་པོ་ཆེ་མི་ཉམས་གོང་འཕེལ་དང་དང་ཉམས་པ་སླར་གསོ་སོགས་རྒྱལ་བའི་བསྟན་པ་རིན་པོ་ཆེ་ལ་སྨན་པའི་བཀའ་མོལ་གྲུབ་ནས་ཞང་ཀརྨ་རྒྱལ་མཚན་སོགས་དད་ལྡན་མང་ཚོགས་ལ་མཇལ་ཁ་གནང་།ཕྱི་ཚེས་༡༩ཉིན་ལྷ་ལྡན་ཞིང་གི་གཤེན་གྱི་ཕོ་བྲང་དུ་གཤེན་གྱི་གདུང་སྲས་གཡུང་དྲུང་རང་གྲོལ་ཉི་མ་རིན་པོ་ཆེ་མཆོག་དང་།གདུང་སྲས་གཙུག་ཕུད་རྣམ་གྲོལ་རྒྱལ་མཚན་རིན་པོ་ཆེ་རྣམ་གཉིས་ལ་ཞང་ཞུང་སྙན་རྒྱུད་ཀྱི་བཀའ་ལུང་སོགས་འབུལ་གནང་གྲུབ་རྗེས།ཉག་རོང་བླ་མ་ཀུན་དགའ་རྒྱལ་མཚན་དང་བྱ་འཕུར་གཡུང་དྲུང་ཉི་མ་རྒྱལ་མཚན།དུང་དཀར་དགོན་པའི་ཀྲུའུ་རིན་ཕུན་ཚོགས་རྣམ་རྒྱལ་སོགས་མང་ཚོགས་རྣམས་ལ་མཇལ་ཁ་གནང་།ཕྱི་ཚེས་༢༠ཉིན་ཟང་རི་རྨེའུ་ཚང་དུ་དཔལ་ལྡན་རྨེའུ་ཚང་གི་གདན་སར་རྨེའུ་བླ་མ་བསྟན་པ་རྒྱལ་མཚན་མཆོག་གིས་ཕེབས་བསུ་དང་འདུལ་ཁང་གི་གསེར་ཁྲིར་མངའ་གསོལ་གྲུབ་ནས་དེར་བཞུགས་ཀྱི་དགེ་འདུན་ཡོངས་ལ་བསྙེན་བཀུར་མང་ཇ་སོགས་འབུལ་གནང་མཛད།དེ་ནས་གྲྭ་བརྩོན་འགྲུས་ཉི་མ་དང་བསྟན་འཛིན་ཉི་མ་སོགས་ནས་རྨེའུ་ཚང་གི་རྟེན་གཙོ་ཁྲོ་བོ་གཙོ་མཆོག་མཁའ་འགྱིང་སོགས་རྟེན་གསུམ་རྣམས་ལ་རྟེན་བཤད་གྲུབ་ནས་སེར་སྐྱ་མང་ཚོགས་ལ་མཇལ་ཁ་དང་རྟེན་དང་བརྟེན་པ་དང་བཅས་པར་མངའ་དབུལ་རབ་གནས་སོགས་བཀའ་དྲིན་བསྐྱངས།ཕྱི་ཚེས་༢༡ཉིན་༧བྱང་བྱ་དུར་དགའ་མལ་དགོན་ཆེན་གྱི་མཁན་པོ་ཤེས་རབ་གཡུང་དྲུང་དབང་རྒྱལ་རིན་པོ་ཆེ་མཆོག་དང་ཤར་པ་༧སྣང་ཞིག་དགོན་གྱི་མཆོག་སྤྲུལ་ཤེས་རབ་འོད་ཟེར་རྒྱལ་མཚན་རིན་པོ་ཆེ་མཆོག་དང་སྐྱིད་འཛོམས་གཡུང་དྲུང་གླིང་གི་བླ་མ་ཤེས་རབ་གོང་འཕེལ་རིན་པོ་ཆེ་མཆོགཁྱུང་པོ་༧སྨོན་རྒྱལ་དགོན་གྱི་བླ་མ་སྨོན་རྒྱལ་རང་གྲོལ་ཉི་མ་རྒྱལ་མཚན།སྨན་རིའི་རིན་ཆེན་བློ་གྲོས།དགེ་བཤེས་བློ་གྲོས་རབ་རྒྱས།དགེ་བཤེས་ཚུལ་ཁྲིམས་རྒྱལ་མཚན།རིན་སྤུངས་ཚུལ་བསྟན་སོགས་བླ་གྲྭ་སྐྱ་སེར་མང་པོར་མཇལ་ཁ་གནང་།ཕྱི་ཚེས་༢༢ཉིན་ལྷ་སའི་གོང་དཀར་གནམ་ཐང་བརྒྱུད་ནས་སྐུ་འཁོར་ལྷན་རྒྱས་བལ་ཡུལ་རྒྱལ་སའི་གནམ་ཐང་དུ་ཕེབས་ཏེ་དེར་༧དཔལ་ལྡན་ཁྲི་བརྟན་ནོར་བུ་རྩེའི་སྤྱི་གཉེར་དགེ་བཤེས་ཤེས་རབ་རིན་ཆེན་མཆོག་དང་།གླིང་ཚང་པ་ཁྲོ་ཚང་གཡུང་དྲུང་འོད་ཟེར་ལགས་དང་།བོན་མ་ཧ་སང་གི་ཚོགས་མི་དང་།བོན་ཕྲུག་བདེ་དོན་དང་བོན་བུ་ཁྱིམ་ཁང་གི་སློབ་ཟུར་སོགས་དད་ལྡན་མང་པོས་ཕེབས་བསུ་ཞུས།དེ་ནས་༧དཔལ་ལྡན་ཁྲི་བརྟན་ནོར་བུ་རྩེ་རུ་དཔོན་སློབ་ཚངས་པ་བསྟན་འཛིན་རིན་པོ་ཆེ་མཆོག་དང་།སྒྲུབ་གྲྭའི་མཁན་རིན་པོ་ཆེ་ཚུལ་ཁྲིམས་བསྟན་འཛིན།བཤད་སྒྲུབ་མཁན་སློབ་རྣམ་གཉིས་སོགས་ཀྱིས་མཇལ་དར་ཕུལ་བ་དང་གྲྭ་ཚང་ནས་སེར་འཕྲེང་དང་འདུལ་ཁང་གི་བཞུགས་ཁྲིར་མངའ་གསོལ་གྱིས་མཎྚལ་སྐུ་གསུང་ཐུགས་རྟེན་འདེགས་འབུལ་སོགས་ཕེབས་བསུ་ཟབ་རྒྱས་ཞུས་གནང།༧སྐྱབས་རྗེ་རིན་པོ་ཆེ་མཆོག་ནས་གྲྭ་མང་ལ་བསྙེན་བཀུར་མང་ཇ་དང་ཉིན་འགྱང་གཅིག་གི་རིང་བཞེས་ལག་དང་སྐུ་ཡོན་གྱི་མཆོད་སྤྲིན་ཕུལ་གནང་མཛད།ཕྱི་ཟླ།༨ཚེས་༥ཉིན་བལ་ཡུལ་རྒྱལ་ས་ནས་མཁའ་ལམ་བརྒྱུད་རྒྱ་གར་གྱི་རྒྱལ་ས་ལྡི་ལི་གསར་པར་ཞབས་སོར་བདེ་བར་འཁོད་ཅིང་དེར་༧གདན་ས་སྨན་རིའི་གཡུང་དྲུང་བོན་གྱི་བཤད་སྒྲུབ་འདུས་སྡེའི་ཚོགས་གཙོ་དང་སྨན་རིའི་བླ་བྲང་གི་ཕྱག་མཛོད་སོགས་ཀྱིས་ཕེབས་བསུ་ཞུས།